Papersnake/gushiwen huggingface dataset:
和内乡李师甫长官见寄
邵雍（宋代）

虽未似神仙，能逃暑与寒。
何尝无水竹，未始离林峦。
道不同新学，才难动要官。
时和岁丰后，亦自有余欢。
迎仓使李监丞八绝
曾丰（宋代）

一尉初收百里尘，一同寻访万家春。
留中幸到争先处，请外甘为勇退人。
偈十三首
释慧空（宋代）

法法本来法，无法无非法。
何於一法中，有法有不法。
舟还浯溪再留二绝
留筠（宋代）

自笑尘埃赋□忙，佳山招我莫徜徉。
何当了却痴儿事，来伴高人枕碧湘。
和邓成材五绝
邓肃（宋代）

酒兵招我破愁城，顿觉春风拂面生。
却迫豺狼飞小艇，当知捩手又翻羹。
山居 竞秀泉
程俱（宋代）

千山秀回环，灵液走岩窦。清甘伫方空，可咽不可漱。
颂古
释道颜（宋代）

大地是眼何处屙，天下不柰雪老何。
赵州寄个锹子去，方得此话圆堶堶。
点绛唇
曹组（宋代）

疏柳残蝉，助人离思斜阳外。淡烟疏霭。节物随时改。

水已无情，风更无情日煞。兰舟解。水流风快。回首人何在。
觉生寺观永乐大铜钟
阮元（清代）

永乐洪钟阅古今，虹梁鳌柱屋沈沈。销兵秦政成余习，忏佛萧梁本疚心。

一棒难超无量劫，万钧岂跃不祥金。华严轮转熙朝后，始听蒲牢自在音。
甲午至节后同诸兄入市归有感
刘宰（宋代）

七十衰翁入市归，感今怀昔泪沾衣。
人稀旧识居独是，俗竞新华质已非。
九府泉悭谁改作，五材兵去孰防微。
西山不属银绯客，只合高歌咏采薇。
公去予送至老人港是夜宿于舟中明日言别而仪真之兴尚勃然也更有数语
庄昶（明代）

青山几夜语无休，更与孤汀宿浪头。一片云山閒草阁，满江诗趣此扁舟。

交游以道夫何强，行止随天且自由。兴在明朝还不尽，许将鞍马过真州。
郊外即事
释宝昙（宋代）

春水人家绿绕门，晚风检柳自村村。
一声牛背乌盐角，铁作行人也断魂。
六月雨十一首
许月卿（宋代）

今岁无时不御寇，每年此际去防秋。
琴散广陵今叔夜，笳声出室古刘畴。
启沃欣承霖雨楫，流离安乐雁鸿洲。
我自清时幸民着，茅柴薄晚妇能篘。
河干集饮题壁兼吊雪芹
敦敏（清代）

花明两岸柳霏微，到眼风光春欲归。逝水不留诗客杳，登楼空欲酒徒非。

河干万木飘残雪，村落千家带远晖。凭吊无端频怅望，寒林萧寺暮鸦飞。
送范子镇承议同年宰清源
韦骧（宋代）

愿君安虑宰清源，已雪南闽大狱冤。勿叹割鸡犹屈刃，当知容驷可高门。

解舟兰水春沙浅，税鞅榆关夏木繁。所得最多公谊在，他年富贵岂须论。
假宿仙台观吕纯阳真像
符锡（明代）

城下南康路，肩舆去复来。黄云遮庾岭，白雨洒仙台。

山带芝房老，川依玉殿回。金钱何孟浪，堪笑道人回。
贺新郎·俯仰天粘水
葛长庚（宋代）

俯仰天粘水。尽□□、山河大地，光涵表里。一夜春风搜万象，檐外雨声不已。到晓来、六花靡靡。瑶树琪林寒彻骨，知谁家、娇女慵梳洗。且捏个，小狮子。琼楼架就东皇喜。□□使、玉龙战罢，柳绵飞起。千古佳人诗句在，一任如盐似米。君试看、岩头溪底。刹刹尘尘银世界，记当年、曾赴瑶池会。玉清境，还如此。
出郭
陈造（宋代）

对花不领几柳下，以诗自苦如东野。
今年陡觉负芳时，狎兴萧条殊曩者。
西湖南园怳入梦，漫道尻轮神作马。
可堪山鸟劝归去，拟为莼羹乞长假。
十分销瘦空自怜，一段闲愁倩谁画。
春光只比东逝波，堂堂去意那能借。
青梅崖蜜倏登俎，禊祓秋千仍复罢。
感君妙句慰岑寂，欲挽清欢付衰谢。
光风摇摇压轻暑，亭榭况经微雨洒。
径烦曲糵宽怀抱，未用文章继风雅。
飜阶芍药醉面欹，压架酴醾香蓓亚。
江城日有问字人，酒不论钱更须贳。
君今赖以主人贤，我亦不忧官长讶。
莺花好处醉为乡，与君平日俱声价。
旗亭市楼故乡约，岁晚会须茅一把。
客中一笑且追陪，饮勿言归当卜夜。
林明仲自梅屿挐舟招丁道济道揆张思豫及予同饮索诗坐间成六绝七月朔日 其二 赠诸公
王十朋（宋代）

遥岑出碧明双目，境入韩诗已饱参。湖上轩窗对遥碧，新诗写出旧城南。
春风
朱槔（宋代）

一举造物手，万生和气中。
酒边排雪意，诗里要春风。
了了谁孤起，滔滔我即空。
试询三世事，犹有读书功。
甲寅新正六日送简西峃登舟
杨慎（明代）

金兰意气昔论文，燕坐朝霜竟夕曛。千里驱驰来僰道，十年羁旅共滇云。

交游落落晨星散，踪迹悠悠水国分。江北江南从此隔，何时何地再逢君。
甲子岁除一夕梦与先子论诗有云未能免俗犹听
陈棣（宋代）

昔年浩气许谁攀，诗礼趋庭侍燕閒。
但喜新阳更旧律，岂知斑燕改朱颜。
时桃短烬倾蕉叶，独拥寒烬炷博山。
不见诗翁送穷处，空留膏馥在人间。
东溪行为除州万户杨俊卿作
傅若金（元代）

东溪主者杨将军，少年领兵多树勋。心将富贵同流水，身以承平住白云。

闻道云深是溪处，扶桑直对门前路。青山左抱日光回，寒瀑西连雨声注。

将军临溪乐诗酒，沙鸥水鹤相亲久。蜾蠃经年缀鼓鼙，蟏蛸尽日蒙刁斗。

白团羽扇小纶巾，閒携棋局过比邻。舟中有客时寻戴，花底逢人非避秦。

人间何所无丘壑，车马憧憧走城郭。红叶空藏秋渚幽，绿萝自傍春岩落。

近者征南兵未休，荒村穷谷多罹忧。愿移部曲隳残寇，却向溪边娱碧流。
游秋浦白笴陂二首
李白（唐代）

何处夜行好，月明白笴陂。山光摇积雪，猿影挂寒枝。

但恐佳景晚，小令归棹移。人来有清兴，及此有相思。

白笴夜长啸，爽然溪谷寒。鱼龙动陂水，处处生波澜。

天借一明月，飞来碧云端。故乡不可见，肠断正西看。
浮邱八景 其四 大雅堂
谢元光（明代）

大雅何寥廓，宗工庆有归。虞廷赓喜起，仙苑借清辉。
遣怀（自此后诗在渭村作）
白居易（唐代）

寓心身体中，寓性方寸内。此身是外物，何足苦忧爱。

况有假饰者，华簪及高盖。此又疏于身，复在外物外。

操之多惴栗，失之又悲悔。乃知名与器，得丧俱为害。

颓然环堵客，萝蕙为巾带。自得此道来，身穷心甚泰。
赤土岗一层塔
易士达（宋代）

山矮仙灵偏起敬，水无深浅有龙韬。
近来不数称尖者，此塔虽低反自高。
次韵嵩师彥正留别
郭印（宋代）

两公清气入人肝，玉树森森逼我寒。
挥麈缤纷惊落屑，和诗来往疾跳丸。
兴馀不管牙签乱，坐久翻忧蜡炬残。
轻别莫言吾所讳，重逢应作老翁看。
庆元二年皇后册宝十三首 其八
郊庙朝会歌辞（宋代）

帝奉太室，后仪成之。帝养三宫，后志承之。德如关雎，盛如螽斯。

宜君宜王，百世本支。
雪梅
杨公远（宋代）

冻合顽云四幕垂，须臾六出揽空飞。
梅花自禀清臞相，底事添渠十倍肥。
灵芝寺避暑因携茶具汎湖共成十绝
张镃（宋代）

一色琉璃碧簟横，更无觞豆引飞蝇。
从渠日气如汤烈，不碍盆中数尺冰。
忆隆庭竹
洪适（宋代）

闻道隆庭竹满园，许分苍翠长儿孙。看看冬尽无消息，始信壮周是寓言。
和赵茂嘉郎中双头芍药二首
辛弃疾（宋代）

昨日梅华同语笑，今朝芍药并芬芳。
弟兄殿住春风了，却遣花来送一觞。
即席和端约韵
蔡戡（宋代）

竹溪追胜槩，得侣最为多。
自觉功名懒，空嗟岁月磨。
梦惊风落叶，心破雨鸣荷。
无此杯中物，其如良夜何。
喜迁莺 其三
秦观（宋代）

花香馥郁。正春色平中，海筹添屋。金马清才，玉麟旧守，帝遣暂临江国。

冠盖光生南楚，川岳灵钟西蜀。堪羡是，有汪洋万顷，珠玑千斛。

听祝。愿多寿，多福多男，溥作苍生福。碧柳绯桃，锦袍乌帽，辉映颜朱鬓绿。

早见鹤楼风采，归掌鸾坡机轴。百岁里，庆团长似，冰轮满足。
列仙文 清虚真人
孟郊（唐代）

歘驾空清虚，徘徊西华馆。琼轮暨晨抄，虎骑逐烟散。

惠风振丹旌，明烛朗八焕。解襟墉房内，神铃鸣璀璨。

栖景若林柯，九弦空中弹。遗我积世忧，释此千载叹。

怡眄无极已，终夜复待旦。
饮酒 不寐
李弥逊（宋代）

不寐苦长夜，起看天未明。疏星微占晓，宿雾冷遮晴。

人逐秋风老，事随朝日生。南飞多过雁，早寄靖边声。
再游梅关书呈黄干
徐鹿卿（宋代）

云边大庾岭，岭上一丛林。送往迎来路，升高望远心。

年华今复古，人事古犹今。唯有关门石，相看岁月深。
小桃园
李商隐（唐代）

竟日小桃园，休寒亦未暄。坐莺当酒重，送客出墙繁。

啼久艳粉薄，舞多香雪翻。犹怜未圆月，先出照黄昏。
春日写怀
程俱（宋代）

春风遍芳华，一国尽狂醉。穷阎独不知，但见长蒿荠。

秋飙起蘋末，一华初未坠。幽怀独先觉，意象已凄厉。

故知春与秋，初不为我计。危弦自应悲，寒木终易脆。

要之梦中梦，忧乐同一寐。
八月十四至十六日无月二首
郭印（宋代）

秋中景色正萧森，月色超然重古今。
要使万方倾素采，那知三日翳重阴。
晦冥欲害天公眼，想像难忘海宇心。
决断浮云须好手，明年此夕要追寻。
登千佛院塔
祝允明（明代）

八面青红倚碧天，窗中列坐万金仙。排云欲挽三茅袂，拊槛惭升八部肩。

尽讶入檐奇影倒，应知出世法门偏。诗题漫道游观胜，只得尘劳一饭缘。
再荣桧
钱闻诗（宋代）

老桧中枯岁月深，外包一余自成阴。
能于个里知消息，不怕生身有死心。
孤雁二首 其一
程素绚（清代）

寥落江湖岸，哀鸣何所之。雨中孤影远，云外一声迟。

野水相思处，严霜独宿时。衡阳归未得，离别正堪悲。
武君十
程康庄（清代）

君十爱栖迟，衔觞事林壑。俯视尘土腥，亡簪茹藜藿。

关我匪繇天，板缠聊见薄。剩有素心人，同期驭鸾鹤。
友人招饮古寺
蒋春霖（清代）

深树藏幽寺，晴天迟客来。新寒疏落木，宿雨展青苔。

儒术逢时拙，禅心得酒开。蟛蜞空入馔，谁荐长卿才。
河堤
吕本中（宋代）

平田接长河，眼界起突兀。今日兹堤行，麦垄青已出。

客行不知晚，但感此节物。新霜被西山，久厌尘土没。

坐怀故人面，于此见仿佛。
三月十八日与亨甫归自城西并玉河而北见宫树
陆釴（明代）

差参宫树殿东西，树里青山落日低。
回首旌旗犹未定，晚来风起玉河堤。
句
胡仔（宋代）

飞絮落花春向晚，疾风甚雨暮生寒。
题潮州黄岗驿
曹勋（宋代）

旱作颠风日日吹，冬来浑似麦秋时。
土人尚畏生炎瘴，北客闻时泪可知。
黄山
徐辰（清代）

崩崖突兀瞰飞流，有客携壶到上头。风劲角传孤堞晚，月明潮涌大江秋。

当年谁惜朱英去，此地空因黄歇留。我醉长吟踞鹅鼻，青枫白露不胜愁。
过长芦
李纲（宋代）

达磨当时一苇杭，栖栖暗度白沙江。不知双履归何处，吸尽西江属老庞。
句
黄卓（宋代）

浪卷双溪神物化，烟横三岸电光飞。
过月城桥
吴傅霖（清代）

淡云深雾景初昏，短棹飘然破浪痕。废垒尚寻烟际树，平桥还浪水边村。

渔人待月争悬网，沽客提壶独叩门。可怪邻舟谁按笛，一声子夜易销魂。
缘识
宋太宗（宋代）

蔟蔟排弦声流美，因风独弄无宫徵。
闲庭引思道情中，五音不宫行人耳。
仰望云霄听未足，何期到了不成曲。
秋蝉夜噪素琴鸣，边城角罢春水渌。
高悬韵响声来去，堂深兴寐无相阻。
不类乐中得此名，圆月明时何自苦。
凄清激切繁空影，日夜如流后天永。
无穷之外更无穷，依傍群弦方始品。
鹧鸪天（寄叶仲洽）
辛弃疾（宋代）

是处移花是处开。古今兴废几池台。背人翠羽偷鱼去，抱蕊黄须趁蝶来。

掀老瓮，拨新醅。客来且尽两三杯。日高盘馔供何晚，市远鱼鲑买未回。
韩山行送弄令公之华州
林熙春（明代）

韩山高，韩山高，韩山参列耸千尺。昌黎刺此数登临，千年山斗留方迹。

手植韩木尚繁华，繁华科第占破白。韩江涨海水连天，长虹跨渚号鞭石。

山川草木尽呼韩，只是忠贞系今昔。今昔由来未易攀，忽有仙凫飞赤舄。

飞从建业渥洼来，毛有文章常五色。只受翔云入青霄，不溷鸡群啄秀麦。

不为搏击效鹰鹯，不受樊笼染污泽。数年展翼蔽韩山，天涯三老咸啧啧。

一朝丹凤衔书来，为怖鳄鱼胥辟易。仙凫闻书旋建业，建业未须停六翮。

太华十倍韩山高，每有神仙为窟宅。卜师昔骑龙，叔卿时驾鹿。

神女餐玉浆，安期炼金液。不可为榻亦为鼓，偃卧敲推真适适。

君不见四方削成两山开，关系巨灵伸手擘。试携谢朓惊人诗，搔首青天问消息。

须臾雷动与云行，霖雨苍生千古只。
出都日竹君兄赠我长歌三十六韵缄行箧中过淮阴舟中发而读之乃得次韵
朱圭（清代）

长勤翼倦乐暂休，便静倪动当远游。三万六千云衣狗，东西南北风马牛。

我行闽粤别岂久，临歧赠我清歌修。此邦文献兄手寻，然犀照海珊网收。

橘黄荔丹昔拱把，十年又见霄烟浮。延津交剑气隐斗，螺岭应石声锵球。

山川阻深空谷秀，国香脉脉心香搜。著书尚欲抗马杜，讲学未肯卑峄邹。

鳌峰顶上曾驾说，诸生为我神淹留。我时初壮今向老，芙蓉开落二十周。

久抛菑畬就卤莽，差可臭味分醍酋。输君旷荡海鸥逸，愧我局缩辕驹鞧。

宦游将逮天下半，胜迹屡负山灵羞。兹来稍觉日月暇，计程坐啸江淮舟。

丑兴午憩避炎暍，间复揽辔调刚柔。跋泥厉水不足道。

喜见岱岳雄东陬。跻攀绝磴叩天阙，呼吸上縡俨攑褒。

高斋夜宿吼风雨，齐汨拟作银潢泅。惜哉未践对床约，商歌不共初平俦。

翻思大观荡云海，黄山衡山谁拔尤。即今渺瀰棹吴楚，湖波连天霭乃愁。

甓社堤头蓼花紫，谢公堰上棠阴秋。金山窣堵最上级，俯瞰无蒂江天悠。

西湖幽处一凝盼，故侯瓜蔓心如抽。衢严佳绝夙往复，夜渡七里风飕飕。

江郎曾觏直顶踵，三生念尔情咿㱊。仙霞庾岭赓旧句，冰衔依旧心渝不。

传家德薄书易蠹，报国力小恩难酬。注《雅》虫鱼欠识字，偷仓雀鼠解惄调。

达天君自追玉局，养生我亦师子由。贯珠但保一黍得，如缕莫令千丝缪。

亡羊讵辨书与博，笑誉奚足生喜忧。文章金石君不朽，寸田尺宅吾所求。

别肠虽暂尚车转，拱璧坐进诚或优。奇词险语感深厚，舟中百读歌声遒。

寒光映骊三十六，和罢仰看龙尾稠。
示僧
释居简（宋代）

泸岂无师万里寻，壮如五月渡泸心。先搜三毒无明种，不动干戈纵又擒。
翠微山居诗 其十五
释冲邈（宋代）

独摇金锡出樊笼，便踏孤云上碧峰。莫怪脚穿脱尘履，且图行处不留踪。
高士咏。老莱夫妻
吴筠（唐代）

莱氏道已远，懿妻德弥清。一遁嚣烦趣，永契云壑情。

禄位非所重，拂衣遂遐征。杳然从我愿，岂为物所撄。
和题李公麟阳关图二首
苏颂（宋代）

三尺冰纨一绝诗，翩翩车马送行时。
尊前怀古间开卷，见尽关山远别离。
寄李叔飞见振叔云叔飞尝见访不遇
王洋（宋代）

难逢易别景如梭，恋恋思君可奈何。
烦舍朱黄曲寻访，偶穿城市真经过。
簪朋恨阻陪吟啸，文会知难听琢磨。
何处恰如长对面，遇心无事便高歌。
故通直强君挽词 其二
邹浩（宋代）

金丹犹在鼎，马鬣已成封。梦断飞云鹤，春归绕墓松。

韦编元自若，藜杖竟谁从。赖有承家子，流光得所钟。
浣溪沙（迎春日作）
丘崈（宋代）

胜子幡儿袅鬓云。钗头绝唱旧曾闻。江城喜见又班春。

拂柳和风初有信，欺梅残雪已无痕。只应笑语作春温。
送李德素罢官归舒城三首 其一
刘弇（宋代）

潇洒由来物外姿，文章满把尽珠玑。飞黄蹀月终难绊，看取蘅皋手一挥。
柴门
释文珦（宋代）

柴门虽设不曾关，时有忘机客往还。
风送钓舟来北渚，雨催樵子下西山。
生前富贵何劳美，身后声名亦是閒。
万虑消除心自在，从教人道我疎顽。
句
许懋（宋代）

千丈峡峰石，淙铮寒玉鸣。
客问湖源风土
张宪（元代）

湖源源上路，东与浦阳连。
地胜藏春坞，民居小有天。
秋山红入画，晴野白浮烟。
一道桃花水，如今泊战船。
胡祭酒索写洪厓图依韵奉荅辞之 其二
王绂（明代）

才过中年又晚年，一身多病已颓然。漫将诗酒愁边遣，不复毫缣醉里颠。

数叶竹梢承雨露，一拳苔石寄风烟。若言貌得洪厓景，仙迹犹难我辈传。
边思
释文珦（宋代）

少年为远戍，两鬓已{上髟下思}{上髟下思}。
百战功谁赏，空闺信不来。
乡关成梦境，边月是愁媒。
听彻胡笳曲，寒声转更哀。
吏部张公挽词
孙觌（宋代）

千骑森森拥戟牙，铃斋高卧放朝衙。官曹已践文昌省，门阙犹传处士家。

天上麒麟新活计，壁间蝌蚪旧生涯。一炊未熟成今古，零落空悬刺史车。
戏咏园中春草
陆游（宋代）

离离幽草自成丛，过眼儿童采撷空。
不知马兰入晨俎，何似燕麦摇春风？
雨中过舒教授
苏轼（宋代）

疏疏帘外竹，浏浏竹间雨。
窗扉静无尘，几砚寒生雾。
美人乐幽独，有得缘无慕。
坐依蒲褐禅，起听风瓯语。
客来淡无有，洒扫凉冠屦。
浓茗洗积昏，妙香净浮虑。
归来北堂暗，一一微萤度。
此生忧患中，一饷安闲处。
飞鸢悔前笑，黄犬悲晚悟。
自非陶靖节，谁识此闲趣。
题耕园铺
廖刚（宋代）

下马看诗句，回头见佛桑。可怜空姓字，留与木根长。
送赵大本赴西台御史分得尘字
宋褧（元代）

释褐由来第几春，綵衣重袭绣衣新。地连羌僰民皆幸，天助风霜笔有神。

骢马岂期多避路，都亭无用苦埋轮。致君勋业争先睹，应叹遗贤满后尘。
醉落魄（重午日过石熙明，出侍儿鸳鸯）
周紫芝（宋代）

薰风池阁。小红桥下荷花薄。沙平水浅山如削。水上鸳鸯，何处风吹落。

今朝端午新梳掠。锦丝围腕花柔弱。人生只有尊前乐。前度刘郎，莫负重来约。
博士举陈东秀才雪诗云已成堆积势应费扫除功
李若水（宋代）

寒意连朝进，祥霙万里通。
洁身原的道，润物又成功。
余霭犹吞日，狂飙漫走空。
田公钩膝语，贫里幸年丰。
朱光禄可大倚舟河上携公子过访对酒话别
于慎行（明代）

兰桡几日倚江关，命驾相过水竹间。星聚陈荀聊对酒，春深黄绮暂还山。

分携易下中年泪，落魄难销烈士颜。愁杀城南新柳色，依依青眼若为攀。
西江月 七夕
陈东（宋代）

我笑牛郎织女，一年一度相逢。欢情尽逐晓云空。

愁损舞鸾歌凤。

牛女而今笑我，七年独卧西风。西风还解过江东。

为报佳期入梦。
江梅
陈与义（宋代）

风雪集岁暮，江梅开不迟。
朝来幽窗底，明璫缀青枝。
上天播淑气，百卉分四时。
寒村值西子，足以昌吾诗。
松子僧前落
林希逸（宋代）

野迥无人迹，长松不计年。随风飘子下，竟日落僧前。

叶暗丹谁化，根枯石共坚。时敲经夹响，匹似数珠圆。

味美忘斋久，声轻入定便。时看童行戏，争把柳丝穿。
和朱纯臣兵部上巳锡宴
苏颂（宋代）

故事脩春禊，恩筵启凤林。风光来莽苍，和气动幽沈。

六豆分肴贵，千钟酌醴深。执兰游洧水，忘味听韶音。

凫藻群官意，云天上帝心。叨陪宴湑召，非服愧华簪。
寄题吴绍古县尉经德堂
楼钥（宋代）

问舎玉真下，读书经德中。
心期知共远，臭味许谁同。
吹笛夜凉月，舞雩春暮风。
直须涵咏熟，毋负象山翁。
偈颂一百六十首
释宗杲（宋代）

真生无可生，真灭无可灭。
寂灭忽现前，虾蟆吞却月。
西江月（和赵晋臣敷文赋秋水瀑泉）
辛弃疾（宋代）

八万四千偈后，更谁妙语披襟。纫兰结佩有同心。唤取诗翁来饮。

镂玉裁冰著句，高山流水知音。胸中不受一尘侵。却怕灵均独醒。
九日
邹浩（宋代）

归田日日望恩光，今日尤思返故乡。淡饭三杯菊花酒，何妨随俗且重阳。
叠翠岩三首 其一
赵秉文（金朝）

枯蘖似黔突，断崖如削瓜。林深自风雨，地古更烟霞。

脚力行将尽，云山殊未涯。试穷千里目，直北际龙沙。
沈夫人挽诗二首 其一
刘一止（宋代）

婉娩闺门秀，安贫六十春。相夫惟礼义，玩意独清真。

蜀道灵归远，吴山兆卜新。哀声传北里，悽感路傍人。
读楚元王传
李纲（宋代）

设醴当年为穆生，偶忘微礼便辞荣。固知申白无先见，衣赭髡钳始自惊。
春词二首
张嵲（宋代）

莽莽暄风吹九州，春来何处不消忧。
林间鸟语随时好，花里风光映日流。
题越望亭呈笃斋汤郡侯
沈鍊（明代）

重峦郁嵂俯崇城，绮榭初依巘道明。珠翼依空双凤起，玉螭承露九华生。

上游日月攀将近，四面山河削不成。幸得欢游陪燕赏，秖将歌咏颂升平。
偈七首 其六
释守端（宋代）

诸人法眼藏，千圣莫能当。为君通一线，光辉满大唐。

须弥走入海，六月降严霜。法华虽恁道，无句得商量。
句 其二
释祖可（宋代）

故人江北江南岸。
答岳山莲惠茶
吕陶（宋代）

春芽不染焙中烟，山客勤勤惠至前。洗涤肺肝时一啜，恐如云露得超仙。
严先生钓台
黄倬（清代）

水势潆洄分外青，舟行严濑认孤亭。故人若使侪台谏，御榻谁知有客星。

尚爱渔歌随荇浦，欲从石室荐椒馨。危滩七里清泉酌，前路梅花指画屏。
绿筠轩旧在於潜寂照寺今移立县治之东竹间凿
张镃（宋代）

气韵非关竹有鱼，莫嫌清荫杂芙蕖。
官居不俗从何得，窗下风翻末尽书。
十日对菊
虞堪（明代）

撚花悲节过，无酒愀无欢。客里情怀恶，江头风雨寒。

扬雄空识字，陶令苦辞官。荆璞应难抱，牙琴欲罢弹。
伏虎山房
白约（宋代）

入眼林峦皆可意，不惮间关千里至。白云随步入危梯，前时想像今真是。

千岩万壑诚瑰杰，小草微花亦精致。更随虎迹访幽深，恐有秦人来避地。
炬火发誓节渡勇家店二首
杨万里（宋代）

飘烬飞空落晓星，随风入草化秋萤。
莎虫误认天明子，却变寒声作暖声。
郊祀庆成诗
苏轼（宋代）

帝出乘昌运，天心予太平。
文章三代继，制作七年成。
大祀乾坤三，刚辰日月明。
泰坛朝埽地，魄宝夜垂精。
仰御圆苍盖，环观海岳城。
北流吞朔易，西极落搀抢。
升燎灵光答，回銮瑞雾迎。
需云遍枯槁，解雨达勾萌。
可颂非天德，因箴亦下情。
民言知有酌，帝谓本无声。
富国由崇俭，祈年在好生。
无心斯格物，克己自消兵。
化国安新政，孤臣返旧耕。
还将清庙什，留与野人赓。
金谷园花发怀古
佚名（唐代）

春风生梓泽，迟景映花林。欲问当时事，因伤此日心。

繁华人已殁，桃李意何深。涧咽歌声在，云归盖影沈。

地形同万古，笑价失千金。遗迹应无限，芳菲不可寻。
送节推曾良忠之苍梧
叶元玉（明代）

天涯歧路别，何处是苍梧。梅岭蛮烟净，藤江月色孤。

狱清闲狴犴，波静息天吴。莫叹炎方远，乾坤亦版图。
春大阅望郡圃齐云楼悼亡
虞俦（宋代）

帘捲齐云春暮天，绿阴都放泪痕边。去年此日凭栏处，不见骖鸾驾鹤仙。
自海至楚途次寄马全玉八首 其五
张耒（宋代）

少年居士正安禅，法是怀公门下传。已解出尘金里矿，何妨离欲火中莲。

苦心参道嗟予晚，极口随机恃子怜。若许维扬傍仁里，一廛须买许行田。
送王户曹擢九江守
皇甫汸（明代）

甘泉献赋早知名，才子为郎在两京。阙下承符初出守，郡中森戟已相迎。

空庭庐岳晴云色，燕坐浔阳江水声。试觅古来《循吏传》，几人年少寄专城。
立春日邂逅周文显于子畅兄许饮酒论文欢有余
赵蕃（宋代）

吾友南昌尉，典刑诸父风。
元龙豪气在，东野古心同。
置酒能招我，论文更许公。
相从真益者，那复叹途穷。
韦使君黄溪祈雨见召从行至祠下口号
柳宗元（唐代）

骄阳愆岁事，良牧念菑畲。
列骑低残月，鸣茄度碧虚。
稍穷樵客路，遥驻野人居。
谷口寒流净，丛祠古木疏。
焚香秋雾湿，奠玉晓光初。
肸蠁巫言报，精诚礼物余。
惠风仍偃草，灵雨会随车。
俟罪非真吏，翻惭奉简书。
三玄偈三首 其三
释智嵩（宋代）

真骨金刚体可誇，六尘一拂求无遮。廓落世界空为体，体上无为真到家。
禹寺
苏凌然（宋代）

看轻转佛稻场边，一迳松杉密似烟。
见说老僧浑不出，送人只到寺门前。
赠高式颜
杜甫（唐代）

昔别是何处，相逢皆老夫。故人还寂寞，削迹共艰虞。

自失论文友，空知卖酒垆。平生飞动意，见尔不能无。
小蓬莱歌
王埴（宋代）

仙之山兮□□，仙之水兮委陀。
驾轻车兮□□，□扁舟兮咏歌。
轶层巅兮□□，□□流兮白石楚楚。
上切汉兮□□，□□□兮在下。
崖花兮春芳，涧□□□□。
□□澂兮缣素，冰霜结兮璆琅。
□□□□□鱼，鸟跃飞兮谁使。
石□年兮一□，三万里兮弱水。
于嗟蓬莱兮仙水是室庐，世之人兮莫知其歌□。
□□□兮披荆棘，驱虎兕兮□□□。
□□□兮海涛白，倒光景兮□□□。
□□□兮执华予，眇流盼兮□□□。
□□□兮涛无期，碧荔为衣兮□□□。
□□埃壒兮不可以控抟，□□□□□□□憺忘归。
庐陵乐府十首 其三
郭祥正（宋代）

与子初执手，效彼瑟与琴。子去既不返，谁复知我心。

宝刀能切玉，愿断金乌足。留住枝上春，花红叶长绿。

懊恼复懊恼，憔悴变妍好。不见庭中兰，埋没随百草。
海康书事十首
秦观（宋代）

荔子无几何，黄柑遽如许。
迁臣不惜日，恣意移寒暑。
层巢俯云木，信美非吾土。
草芳自有时，鹎鵊何关汝。

卜居近流水，小巢依嶔岑。
终日数椽间，但闻鸟遗音。
炉香入幽梦，海月明孤斟。
鹪鹩一枝足，所恨非故林。

培塿无松极，驾言出焉游。
读书与意会，却扫可忘忧。
尺蠖以时诎，其信亦非求。
得归良不恶，未归且淹留。

粤女市无常，所至辄成区。
一日三四迁，处处售虾鱼。
青裙脚不袜，臭味猿与狙。
孰云风土恶，白州生绿珠。

海康腊己酉，不论冬孟仲。
杀牛檛祭鼓，城郭为沸动。
虽非尧历颁，自我先人用。
大笑荆楚人，嘉平猎云梦。

粲粲庵摩勒，作汤美无有。
上客赋骊驹，玉奁开素手。
那知苍梧野，弃置同刍狗。
荆山玉抵鹊，此事繇来久。

裔土桑柘希，蚕月不纺绩。
吴绡与鲁缟，取具{左舟右网}船客。
一朝南风发，家室相怵迫。
半贾鬻我藏，倍称还君息。

一雨复一阳，苍茫飓风发。
怒号兼昼夜，山海为颠蹶。
云何大块噫，乃尔不可遏。
黎明众窍虚，白日丽空阔。

合浦古珠池，一熟胎如山。
试问池边蜑，云今累年闲。
岂无明月珍，转徙溟渤间。
何关二千石，时至自当还。

睡起东轩下，悠悠春绪长。
爬搔失幽啭，款欠堕危芳。
蛛网留晴絮，蜂房受晚香。
欲寻初断梦，云雾已冥茫。
和夜上受降城闻笛
刘凤（明代）

北斗低垂挂戍楼，黄河不逐月西流。
一声长笛冲沙起，散作边人万里愁。
普天乐·秋怀
张可久（元代）

为谁忙，莫非命。西风驿马。落月书灯。青天蜀道难，红叶吴江冷。两字功名频看镜，不饶人白发星星。钓鱼子陵，思莼季鹰，笑我飘零。
水龙吟（老人寿词）
侯置（宋代）

夜来霜拂帘旌，淡云丽日开清晓。香貌金暖，冰壶玉嫩，佳辰寒早。橘绿橙黄，袖红裙翠，一堂欢笑。正梅妃月姊，雪肌粉面，争妆点、潇湘好。

莫惜芳尊屡倒。拥群仙、醉游蓬岛。东床俊选，南溟归信，一时俱到。鬓影摇春，命书纡锦，子孙环绕。看他时归去，飞觞石涧，侍甘泉老。
题金璧山水二首 其一
于谦（明代）

溪山疏雨歇，水木散清阴。樵唱知何处，白云深更深。
崔徽歌 其三
元稹（唐代）

凤凰宝钗为郎戴。
竹溪以余得第七孙惠诗次韵一首
刘克庄（宋代）

衡门忽有满堂宾，皆诧瞿聃抱送麟。
懒作柳边退朝客，宁为花送弄孙人。
小年置膝尤钟爱，晚岁含饴当食珍。
吾万卷书将付汝，胜如制诰水银银。
续遣疟鬼
方一夔（宋代）

老天难料倏炎凉，水帝游魂未伏藏。子喜朋俦餍口腹，我愁冰炭置肝肠。

力持正论明无鬼，醉读离骚祓不祥。惟有五穷推不去，主人改事屏车樯。
浣溪纱 秋夜闻隔墙按歌
郑文焯（清代）

秋病无名废酒尊。水西亭榭易黄昏。独经游地最销魂。

花影自黄桥上月，篴声如见曲中人。燕梁何处起清尘。
和诸笠山县尉见过一韵四绝 其四
成鹫（清代）

春水浮天万派通，扬舲鼓枻往来同。画船去后松门闭，归雁一声过远空。
田横岛
黄遵宪（清代）

生王头，死士垄，一毛轻等丘山重。臣头百里走见王，王自趋前头不动。

五百人头共一丘，人人视头问赘疣，背面事仇头亦羞。

横来横来大者王小者侯，臣戴头来王勿忧。呜呼死士垄，乃为生王头！
自述
张秉壬（明代）

大药分明产世间，看时似易用时难。自惭未遇钟期侣，尽日囊琴誓不弹。
减字木兰花·去年今夜
吕本中（宋代）

去年今夜，同醉月明花树下。此夜江边，月暗长堤柳暗船。
故人何处？带我离愁江外去。来岁花前，又是今年忆去年。
代美人春怨
李蓘（明代）

行行下长浦，玉手把荷叶。
昔日妾似花，今朝花笑妾。
妾年十四盛铅华，不数城南大道家。
蜀锦吴绫耀朝日，兰闺一步犹嫌赊。
人言嫁向儿家好，不悟儿家重金宝。
当时学得十三腔，只今遗落如风扫。
易州青铜碧窗内，照去照来自不爱。
琼佩鞶囊若有知，羞向侬家腰下带。
曲槛蔷薇袅袅新，池亭明日委芳尘。
东邻少妇常悲泣，不怨儿家轻薄人。
题春江渔父图
杨维桢（元代）

一片青天白鹭前，桃花水泛住家船。
呼儿去换城中酒，新得槎头缩项鯿。
江神子
谢逸（宋代）

一江秋水碧湾湾。绕青山。玉连环。帘幕低垂，人在画图间。闲抱琵琶寻旧曲，弹未了，意阑珊。

飞鸿数点拂云端。倚阑看。楚天寒。拟倩东风，吹梦到长安。恰似梨花春带雨，愁满眼，泪阑干。
初到南康示诸邑令
陈宓（宋代）

田里三年两旱乾，茅檐十室九饥寒。
殷勤此日无他事，好把斯民子样看。
思颍堂
韩淲（宋代）

乡庐暗边尘，时移而事变。结屋漫逍遥，可想不可见。
悲歌六章 其三
郁植（清代）

旁人劝作洛阳贾，鲜衣如云马如虎。大儿羽林充宿卫，小妇邯如善歌舞。

明珠白璧家盈箱，昼攫锱铢夜勾股。啧啧猗顿独何人，却笑黔娄徒自苦。

吾曹意气耻阿堵，挥斥黄金贱如土，安能局蹐屠沽伍！
冬夜
白居易（唐代）

家贫亲爱散，身病交游罢。眼前无一人，独掩村斋卧。

冷落灯火暗，离披帘幕破。策策窗户前，又闻新雪下。

长年渐省睡，夜半起端坐。不学坐忘心，寂莫安可过。

兀然身寄世，浩然心委化。如此来四年，一千三百夜。
情诗其三
仓央嘉措（清代）

西风吹谢花成泥，蜂蝶每向香尘泣。
情犹未了缘已尽，笺前莫赋断肠诗。
薛景石瓜庐
赵汝回（宋代）

湖村有真逸，爱着钓鱼袍。鹤语柴门静，身闲笔砚劳。

移来瓜种别，看得桂丛高。所写虽云僻，文名不可逃。
雪落赴悔轩席马上口占
傅圭（明代）

雪花方数点，庭院已生寒。治具烦东道，敲诗待长官。

剡溪乘兴往，御柳隔春看。却笑髭空断，能吟几字安。
次李参政晚春湖上口占十绝
洪咨夔（宋代）

褵褷瘦鹤耻乘轩。踏遍莓苔十亩园。
欲下横塘还决去，涨痕一尺晚来浑。
蜀驮引
冯涓（唐代）

昂藏大步蚕丛国，曲颈微伸高九尺。

卓女窥窗莫我知，严仙据案何曾识。

自古皆传蜀道难，尔何能过拔蛇山。

忽惊登得鸡翁碛，又恐碍著鹿头关。
赠黄县尉二首
项安世（宋代）

震泽逢君意便倾，湘江见我眼中明。
锁闱地榻谈风雨，放流双舟话晚晴。
南岳歌行云里和，西亭今古夜深评。
无端吹落红尘脚，寸步相疏一万程。
还俗道士
李之仪（宋代）

闻道华阳客，儒衣谒紫微。旧山连药卖，孤鹤带云归。

柳市名犹在，桃源梦已稀。还家见鸥鸟，应愧背船飞。
答陆士龙诗四首·中陵
郑丰（魏晋）

瞻彼中陵，兰蕙猗猗。显允君子，乐且有仪。沈仁育物，玄聪镜机。

德充闱庭，名逸南畿。祁祁俊乂，言酌言依。

鼓钟于宫，百里震声。亹亹令问，归我伟贞。厥振伊何，骏奔以惊。

厥问伊何，民胥以宁。有鹤在阴，非子谁鸣。我有好爵，非子孰盈。

潜龙遁初，有凤戢翚。王猷未泰，彝伦错违。皋门重管，资尔启扉。

庶绩逌斁，非尔焉绥。翼翼京宇，尔瞻尔睎。民之胥望，如渴如饥。

德音来惠，覆玩三周。沈润渊洞，逸藻云浮。结心所亲，曷变曷渝。

路隔津梁，一韦限殊。终朝之思，三秋是逾。爱而不见，兴言踟蹰。
一翦梅（闻箜篌）
韩淲（宋代）

缥渺神仙云雾窗。说与苏州，未断人肠。带湖烟月堕苍茫。唤醒断娥，春笋纤长。

马上琵琶半额妆。拨尽相思，十二巫阳。疏□清梦入潇湘。佩玉鸣鸾，吹下天香。
九日用前韵
张纲（宋代）

闲里光阴逐水流，重阳忽复故园秋。休言白发从教老，试插黄花也解愁。

感旧有时曾落帽，凭高无力更登楼。昏昏病懒惟堪睡，诗债休催未暇酬。
寄李商老
吕本中（宋代）

黄尘车马流，金火战残暑。西风迎潮来，密云复无雨。

江淮旱已甚，映眼但尘土。田畴杂芜秽，草树翳洲渚。

缅怀平生欢，捐弃各秦楚。千言偪胸次，到口不能吐。

君非一臂旧，此意复可许。青蝇暗藩溷，有似嚇腐鼠。

须君济川手，略为虹蜺举。念之不能眠，清坐听鸣橹。
答陆士龙诗四首·南山
郑丰（魏晋）

陟彼南山，言采其萧。乐只君子，邦家之翘。克茂厥猷，至道是收。

耽道以俭，广爱以周。嗟我怀人，永好千秋。

适彼江潭，言钓其鱮。有美硕人，自公退处。羔裘逍遥，輶德是举。

白驹遁时，世事孰与。思我猗人，寘之晋序。有客信宿，独寐寤语。

天高地卑，玄黄烟煴。人道交泰，自昔先民。耽文合好，辅德与仁。

管叔罕侨，旷世鲜邻。修组绝结，玄弁生尘。咨我与子，遘会当身。

琴瑟在御，永爱缠绵。

瞻彼江澳，言咏其潭。所谓伊人，在川之阴。养和以泰，乐道之潜。

锦衣尚絅，至乐是耽。兴言永思，系怀所钦。爱而不见，独寐寤吟。

诗以言志，先民是经。乃惠嘉讯，德音惟馨。钦咏繁藻，永结中情。

华文伤实，世士所营。达人神化，反之混冥。交弃其数，言取其诚。

思与哲人，独宝其贞。
田父吟五首
叶茵（宋代）

桃花深映水边庄，夫妇相携笑语香。
耕耨有粮蚕有种，丁男戽水妇要桑。
偈颂一百四十二首 其八十四
释广闻（宋代）

五月五，天中节。尽大地人，无不向门头户底咒土书符。

育王门下，身心一如，身外无馀。四明山色开画图。
钦和御制山居诗赐灵谷寺住持 其二
释宗泐（明代）

城外重冈一径微，中开宝刹独巍巍。松根燕坐云生石，庑下经行月到扉。

问答箭锋能破的，嚬呻师子不藏威。几多不解知端的，水潦鹤云诸佛机。
蜀道难·其一
萧纲（南北朝）

建平督邮道，鱼复永安宫。
若奏巴渝曲，时当君思中。
偈颂一百六十首
释宗杲（宋代）

文彩未彰，消息已露。
文彩既彰，难为盖覆。
南昌八景 其八 龙沙夕照
王洪（明代）

积水之外高春微，满目益见江山奇。豫章翻风撼远色，若木荡海回高枝。

落霞孤鹜不可极，丹崖翠壁更相宜。酒酣安得郑虔老，令渠写画兼赋诗。
巳未春日山居杂兴十二解
杨万里（宋代）

海棠重叶更妖斜，青帝翻腾别一家。
格外出奇人不识，大红抹利小莲花。
泊沙市
袁说友（宋代）

雪浪云烟日卷舒，去城远近聚廛居。
千年堤岸园沙市，十里人烟半竹庐。
荆国平分荆水阔，楚楼遥接楚天余。
江民日与波神狎，只把涛雷当噏嘘。
秋夜二首 其一
韦应物（唐代）

庭树转萧萧，阴虫还戚戚。独向高斋眠，夜闻寒雨滴。

微风时动牖，残灯尚留壁。惆怅平生怀，偏来委今夕。
八声甘州·记玉关踏雪事清游
张炎（宋代）

辛卯岁，沈尧道同余北归，各处杭、越。逾岁，尧道来问寂寞，语笑数日。又复别去。赋此曲，并寄赵学舟。

记玉关踏雪事清游，寒气脆貂裘。傍枯林古道，长河饮马，此意悠悠。短梦依然江表，老泪洒西州。一字无题处，落叶都愁。
载取白云归去，问谁留楚佩，弄影中洲？折芦花赠远，零落一身秋。向寻常、野桥流水，待招来，不是旧沙鸥。空怀感，有斜阳处，却怕登楼。
李丞相纲生朝三首 其二
张元干（宋代）

戡乱登廊庙，群公数靖康。一身轻去就，百口恃安强。

天意非难见，人情漫自凉。殷勤酌周斗，矍铄更鹰扬。
曲江宴日呈诸同年
徐夤（唐代）

鹪鹩惊与凤皇同，忽向中兴遇至公。金榜连名升碧落，紫花封至出琼宫。

天知惜日迟迟暮，春为催花旋旋红。好是慈恩题了望，白云飞尽塔连空。
和张咏老
王之道（宋代）

三公与刺史，秩等二千石。
人生不知足，奔驰竟朝夕。
谁能话名理，尊酒时促席。
贤愚在相远，业玕映业荻。
多谢张南巢，诗筒肯予觅。
琅琅若明珠，其来自灵壁。
僧房聊解鞍，当暑得偃息。
挽回清微风，笔有万钧力。
奉酬鲍仲山机宜见赠
喻良能（宋代）

四海今诗伯，才名许孰俦。
波澜掩颜谢，步骤到曹刘。
婉画参机幕，精忠动冕旒。
时危须戮力，谈笑复神州。
赠苏阴阳
庞嵩（明代）

送客碧桃花欲语，帝城春暖玉楼天。凭君会领阴阳意，直透乾坤未画前。
读史
张振凡（清代）

东汉尚名节，矫枉或过之。吾观晋王祥，其行何足师。

寒冰岂容晋，陟负非其时。不见姜诗妻，诚感天自遗。

惟孝本庸行，夫岂事诡奇。良由心好名，姑作不情为。

不然临深戒，在彼非不知。守身义孰大，出处偏多疵。

扬雄莽大夫，著书拟《论语》。韩偓拒朱温，诗丽若好女。

两人使不仕，美恶何由著。必谓佻达流，名教非所与。

定论及盖棺，品节悬几许。孰为旋风蓬，孰作中流柱。

圣哲固知人，弗由言貌取。奈何后世士，凭文以荐举。
三月晦日
许炯（明代）

九十韶光可奈何，尊前欲觅鲁阳戈。千枝绿暗春风软，满地红残夜雨多。

寂寞园林莺去后，萧条门巷燕来过。相逢莫恨芳菲尽，明日池塘看小荷。
云松轩杂韵六首寄呈轩中诸君子 其四
刘崧（元代）

东篱把菊陶元亮，北渚搴兰楚屈平。几曲清歌一壶酒，高情元不累虚名。
坐池上看水偶成五绝句
宋庠（宋代）

漾漾通仙穴，潺潺入故城。
晚来丘壑思，并为一渠声。
送王竦朝散赴阙
苏轼（宋代）

我家衡山公，清而畏人知。
臧否不出口，默识如蓍龟。
擢子拱把中，云有骥aa35姿。
胡为三十载，尚作穷苦词。
丈夫不妄语，未效此何疑。
朅来清颍上，泪湿中郎诗。
怪我一年长，而作十年衰。
同时几人在，岂敢怨白髭。
愿言指松柏，永与霜雪期。
（伯父为衡州日，与君相知，有送行诗。
）
好事近
赵士暕（宋代）

潇洒点疏丛，浑似蜜房雕刻。不爱艳妆浓粉，借娇黄一拂。

有情常恁早相逢，须信做尤物。已是恼人风韵，更芝兰香骨。
勉诸子
李吕（宋代）

孔子昔当戹，良以桓{魑离换隹}故。
韩信伏胯下，将坛起徒步。
圣贤昔未遇，未免失常度。
固知天地宽，出门多龃龉。
贫贱势易陵，动息要衡虑。
绨袍恋故人，进食哀漂母。
小人不及夕，焉知鸿鹄举。
桃花倚春风，零落随夜雨。
流萤曳残光，未省羲和驭。
君子并松柏，挺干傲寒暑。
昭然揭日星，进与众瞻睹。
群儿勤修读，文行师邃古。
莫学小儿辈，啾啾燕雀语。
颜渊犯不校，万世共尊许。
孟子善养气，策功不下禹。
潢潦无根源，勿用遽歆慕。
吾言可书绅，审思宜在汝。
春晚
李怤（宋代）

花瘦烟羸可奈何，不关渠事鸟声和。无人扫地惊残梦，分付轻红上碧莎。
登福山远眺
朱熹（宋代）

迢迢百里外，望望皆闽山。皎日中天揭，浮云也有闲。
秋日雨后同朱笥河学士宋小岩洗马曹竹虚中允褚筠心侍读集汪持斋阁学邸舍时谈及邓尉山桂华之盛故有落句
韦谦恒（清代）

书局匆匆策马回，招要重到小蓬莱。半天雨势龙衔去，一片秋声雁带来。

桑落肯辞今日醉，桂华应傍故园开。吴中风景资谈柄，促坐浑忘漏点催。
叶大猷挽诗
虞俦（宋代）

月旦评犹在，题舆事已非。
田园宁作计，鸥鹭本忘机。
此地期相款，终天愿忽违。
西风送丹旐，老泪不禁挥。
失题
李廌（宋代）

羡君走马踏千山，却笑吟诗不肯闲。
写得清风入嘉句，尽携爽气出云间。
结带巾
佚名（宋代）

头巾带。谁理会。三千贯赏钱，新行条例。不得向後长垂，与胡服相类。法甚严，人尽畏。便缝阔大带，向前面系。和我太学先辈，被人呼保义。
将行与蔡仲谋饮分席上果得桃
梅尧臣（宋代）

曾无千岁人，安见千岁实。
聊效昔所投，琼瑶报非一。
观米虹月《千金一笑》新剧三首 其三
曾习经（清代）

惑尽阳城一冁然，点头顽石亦成颠。售文鬻字都无用，终倚闺媛卖曲钱。
台湾竹枝词 其一
李振唐（清代）

冬残草尚绿成围，广漠风中试袷衣。笑客莫惊春太早，秧针田内正初肥。
初冬薛碧翰仪孙招游星岩黑洞
张嗣纲（明代）

招游幽兴足，折屐旧康衢。有意窥丹鼎，留心上玉虚。

老君何葱郁，黑洞亦崎岖。更欲登云路，因怀万里驹。
春日灞亭同苗员外寄皇甫侍御（一作庾侍郎）
卢纶（唐代）

坐见春云暮，无因报所思。川平人去远，日暖雁飞迟。

对酒山长在，看花鬓自衰。谁堪登灞岸，还作旧乡悲。
龙游道中闻雁
王晖（宋代）

避寒来热稻梁肥，水远山长结伴稀。
已是江湖远行客，双双犹是同南飞。
望远
杜荀鹤（唐代）

门前通大道，望远上高台。落日人行尽，穷边信不来。

还闻战得胜，未见敕招回。却入机中坐，新愁织不开。
送僧归旧山
栖白（唐代）

谈空与破邪，献寿复荣家。白日得何偈，青天落几花。

传灯皆有分，化俗独无涯。却入中峰寺，还知有聚沙。
秋日慧昭寺访旧迷道
陆深（明代）

不是桃源路亦迷，客心随马自东西。萧疏榆柳如前岁，依约楼台记隔溪。

入寺绪风秋较早，照窗斜日鸟偏啼。凭谁指点还归去，头白山僧有杖藜。
偈四首 其三
释智本（宋代）

牙如刀剑面如铁，眼放电光光不歇。手把蒺藜一万斤，等闲敲落天边月。
暮秋夜集刘兵宪子礼宅赋得秋多二字 其一
谢榛（明代）

离合半生梦，招呼三径游。邺中惟病客，洛下几名流。

石润苔含雨，庭閒菊占秋。还怜竹西月，移席整觥筹。
爱日
陈普（宋代）

一寸光阴直万钱，况兼妙质与崇年。
睡魔懒崇俱驱去，要与窗驹斗着鞭。
题桃源图
施枢（宋代）

山中与世不相关，鸡犬桑麻尽日闲。
傍水桃花春烂熳，误传消息到人间。
同继祖民瞻游赋诗亭二首
陈与义（宋代）

邂逅今朝一段奇，从来华屋不关诗。
诸君且作留连意，正是微风到竹时。
秋初游邵阳城西酒阑有作
王敔（清代）

青山不可尽，古郡环资川。暑气息连雨，山容澹轻烟。

良辰策芳屐，旧好相追旋。长吟西门曲，回首城南天。

天容秋始澄，覆釜幢碧圆。舒襟惬所赏，纵论忘蹄筌。

徙倚曰藏松，友云归可遄。置君桑落酒，理我桐上弦。

鸣弦有希音，酒酣无俗譞。适志御清风，泠然谢拘挛。
李教授之临江
林弼（明代）

邻邑丰城曾制锦，清江碧嶂惯维舟。送君千里扬文教，老我三年忆旧游。

酒酿黄精云外洞，诗题清竹水边楼。前修范杜遗风在，从此西邦化鲁邹。
端午帖子·太上皇帝阁
周必大（宋代）

宝箑裁新样，团团玉柄寒。
御书真翥凤，仙女莫乘鸾。
风流子 其三 别妓
王之望（宋代）

柳花飞絮，又还是、清明寂寞时节。洞府人间嗟素手，今日匆匆分拆。

巧笑难成，含情谁解，顾影无颜色。风流满面，却成春恨凄恻。

云鬓从亸金蝉，纷纷红泪，千点胭脂湿。聚调轻盈离调惨，声入低空愁碧。

祖帐将收，骊驹欲驾，去也劳相忆。伤心南浦，断肠芳草如积。
悲哉双凤皇吟
倪谦（明代）

悲哉双凤皇，双栖复双翔。雄鸣雌应之，雍雍向梧冈。

览德一出为世祥，翼覆百鸟无羸尪。岂知群枭夜突出，肆侮驱逐离故藏。

山深丑类多，搏啄毛羽伤。何异鲁郊麟，顿踣遭锄商。

双凤皇，良可悲。雌雄相让不忍离，雌为雄死雄亦随。

眼中见义不见害，肯图苟免亏天彝。双凤皇，悲罔极，洒泪向天天亦泣。

凤幸有孤雏，文采备五色。恨不磔枭罔，其奈弱无力。

含痛负凤归，瘗之鹤塘侧。雏兮仪舜韶，远向天池集。

帝怜凤义恤雏孝，会有天恩下褒锡。双凤皇，悲罔极。
偈一百二十首 其二十二
释怀深（宋代）

云门劄，资福收。一擒一纵，各有来由。昨夜春风吹树尾，晓来红日上云头。

翻笑双林傅大士，却道桥流水不流。
戏和三绝·藏擫
楼钥（宋代）

尽教逞技尽多般，毕竟甘心受面谩。
解把人间等嬉戏，不妨笑与大家看。
越中漫兴
梅清（清代）

秋风一骑越山清，客路东来移我清。梅市逢人仙是吏，乌程作县酒为名。
过翠云精舍读液川上人观幻居诗留题
史兰（清代）

液川吟诗如画竹，修竿劲叶风生屋。有时作画复题诗，见诗不见画满幅。

即今何处留遗编，小桥流水南湖曲。大小乘参短长吟，禅林应当佛书读。
东谿待苏户曹不至
张万顷（唐代）

洛阳城东伊水西，千花万竹使人迷。台上柳枝临岸低，

门前荷人与桥齐。日暮待君君不见，长风吹雨过青谿.
次韵和十六兄先辈见寄
杨亿（宋代）

秋风苦忆鲙霜鳞，暂剖铜符出紫宸。一路雪寒多挟纩，几程山紫欲摧轮。

清香扑鼻梅林近，秀色凝眸麦垄新。闭阁草玄终寂寞，下车为政尚因循。

寻僧不厌携筇远，爱客宁辞举白频。簿领孜孜防黠吏，丘园矻矻访通民。

鱼盐自与沧溟接，鸡犬仍将白社邻。官满会须抛印绶，武夷归去作闲人。
送张殿读明成赴南少司成
欧大任（明代）

卜洛千秋虎幄存，执经今日满桥门。诸生疑问更相谒，六代风流未可论。

钟阜松萝玄武仗，鼎湖弓剑孝陵园。柏梁谁似词臣句，燕对明年奉汉恩。
梦中作
陆游（宋代）

富贵夸人死即休，每轻庸子觅封侯。
读书历见古人面，好义常先天下忧。
独往何妨刀买犊，大烹却要鼎函牛。
坐皆豪杰真成快，不负凌云百尺楼。
朝中措·夹衣晨起怯新霜
元好问（金朝）

夹衣晨起怯新霜。归路楚山长。只道佳期相误，梦魂夜夜谁行。镜中鸾舞，芝间鹊转，未抵欢狂。都把而今烦恼，见时别与论量。
八章 其七 小姑钗
郭之奇（明代）

矻矻中阿，独立无颇。出水峨峨，其仪孔多。追嗣流光，以琢以磨。

其被草木，鬒发斜拖。皇皇翠碧，离陆相和。胡帝胡天，此山此河。

人亦有言，姑钗则那。虽则姑钗，未可婆娑。匪春不黛，匪秋不波。

匪云不艳，匪雨不酡。行朝行暮，亦莫敢过。
寄龙山谭使君五首
黎廷瑞（宋代）

雾阁云窗罨画开，半栽松竹半栽梅。
不须更种桃花树，怕引渔郎入洞来。
尧夫吟
邵雍（宋代）

尧夫吟，天下拙。
来无时，去无节。
如山川，行不彻。
如江河，流不竭。
如芝兰，香不歇。
如箫韶，声不绝。
也有花，也有雪，
也有风，也有月。
又温柔，又峻烈，
又风流，又激切。
久旱新岁乃雨
朱松（宋代）

高田土可筛，下田不受犁。遗蝗忧插啄，况乃麦未齐。

赤子天自怜，沟壑忍见挤。雨逐新岁来，停云忽凄凄。

莫辞三日霖，为作一尺泥。汪汪既没膝，滟滟仍拍堤。

渐看蓑笠出，笑语喧畛畦。我欲与寓目，父老同攀跻。

此身群万生，扰扰舞瓮鸡。曾亦无几求，脱粟配羹藜。

永言故陇耕，老眼路凄迷。好收敛版手，锄耰归自携。
顺宗至德大圣皇帝挽歌词三首
武元衡（唐代）

桥山同轨会，轩后葬衣冠。东海风波变，西陵松柏攒。

鼎湖仙已去，金掌露宁乾。万木泉扃月，空怜凫雁寒。

容卫晓徘徊，严城阊阖开。乌号龙驭远，遏密凤声哀。

昆浪黄河注，崦嵫白日颓。恭闻天子孝，不忍望铜台。

哀挽渭川曲，空歌汾水阳。夜泉愁更咽，秋日惨无光。

缵夏功传启，兴周业继昌。回瞻五陵上，烟雨为苍苍。
答杨梓州
杜甫（唐代）

闷到房公池水头，坐逢杨子镇东州。

却向青溪不相见，回船应载阿戎游。
送方岩下黄岩曲江阻风几溺 其一
释居简（宋代）

天云卷炮车，横波起涛头。拔木如剪叶，况复一叶舟。

乡来不鸣条，酝藉仍风流。今也贾馀勇，浩荡隳前修。
万竿烟雨图为广德葛清修赋
周瑛（明代）

葛生家世居桐川，开园种竹临平田。时时酒后发豪兴，凉风疏月落诗篇。

今年见我容台署，手执纨素三尺许。上有潇湘竹万竿，一半模糊带烟雨。

初疑南国荆山寒，卞和入楚犹未还。至宝一时收不尽，遗此满地青琅玕。

又疑西土瑶台夕，秦女吹箫还似昔。凤凰不肯傍人飞，参差乱展云间翼。

画竹何如种竹真，与可去后谁传神。偶披图画识高赏，飒飒寒气生衣巾。

皇都六月日如灼，金铁欲流石欲铄。愿言与子归桐川，同向竹林置双脚。
道上致语口号
洪适（宋代）

广陌无风柳絮藏，轻尘不起整戎装。洞丁累化青春寂，师乙谐戎白昼长。

无数冠裳云塞道，两行鈇钺雪摇光。英英如此桂林伯，便令腰金上玉堂。
胡邦衡北归先寄诗二首次韵迎之 其二
王庭圭（宋代）

当年大册撼天扉，圣主今呼逐客归。应是风云乘此会，便令鹓客著行飞。

久埋剑气冲星气，暂裂荷衣换锦衣。稳上丹墀踏龙尾，九霞光里望晨晖。
石桥 其二
范冲（宋代）

秋风吹上景华天，醉梦醒来一洒然。万古林泉招我老，百年风雨复谁怜。

顿除热恼初无病，剩买安闲不用钱。寻得青霞是归处，漫修岩穴小乘禅。
竹院
释居简（宋代）

种得碧参差，开门绿打围。金铺宁免碎，玉瘦不禁肥。

雨过风梢重，晴初露叶晞。弗须关月户，我欲款烟霏。
感事六言
陆游（宋代）

有饭那思肉味，安居敢厌茅茨。
未论颜渊陋巷，老农自是吾师。
道士
贯休（唐代）

花岛相逢满袖云，藉花论道过金巾。

腾腾又入仙山去，只恐是青城丈人。
帅相泛巨舟东下水浅不可进盘旋三日仅至菱黄
曹彦约（宋代）

半日冬冬离岸鼓，万斛龙骧发南浦。
戈鋋照日牙纛明，百丈咿哑更双橹。
眼前突兀胜华屋，前厅中堂后圊浴。
主人燕坐拥歌舞，昼捧金樽夜银烛。
吴人馀皇那可比，汉家楼船聊尔耳。
有时但可济舟师，无事只堪横野水。
太平州县边无哗，行所朝夕如居家。
恩光草际碧弄色，心事柳梢黄茁芽。
我亦同时浮一叶，葭苇作篙蒲作楫。
坐久欠身头触篷，卧我辗转衣成摺。
旁瞻画鹢如飞动，绝似茅茨望梁栋。
春光娇面秋月眉，争妍不到书生梦。
谁知浅水鸡笼山，顺风不下留惊滩。
津人用尽如神力，长年三老忘朝餐。
呜呼材具各有用，秔稻不生穜稑种。
涸辙聊濡鲋鱼沫，大壑方观巨鳞纵。
我生简便非惮烦，坐观燕蝠争晨昏。
瞥然便转子猷棹，明朝直到章江门。
舟中独酌
卢祖皋（宋代）

有酒何人可共斟，扁舟终日载孤吟。
山川似旧客怀老，天地何言春事深。
风入平湖寒衮衮，鸟啼芳树绿愔愔。
幅巾不受红尘触，每一郊行一赏心。
登孤竹城楼
郭长清（清代）

槛外波光静不流，夕阳城郭万家秋。青莎断岸人呼渡，黄叶西风客倚楼。

辽右山河千古壮，燕南烽火几时休。戎机无与书生事，惟愿群公借箸筹。
挽荆山叔祖
徐绍基（清代）

涵古茹今学力深，轗轲长此困青衿。衔杯惯洒穷途泪，落笔时青掷地金。

泉路未忘终古事，云霄犹聚半生心。空留遗帙邱山重，未竟摩桫涕满襟。
题叶择甫绣壁轩
李弥逊（宋代）

闽山固多奇，会意一峰足。
岂徒快登临，政欲伴幽独。
丈人隐禅关，窗户闭秋绿。
檐间绝壁起，秀色走可掬。
丹黄与白红。枫栎间花木。
微云一过之，绣抽初脱轴。
是翁贫不忧，朝饭罄储粟。
只鸡呼近社，笑傲杯中玉，
酒酣自起舞，身外置荣辱。
君家大儿手，千嶂入缣幅。
何妨写颠崖，老树傍高屋。
他年明光归，展玩长在目。
酹江月 寿松山主人七月十九日
方岳（宋代）

楚天秋早，过中元拈指，蓂飞四荚。怪得千门佳气满，恰值生申时节。

蓬矢当年，椒盘今夕，瑞木金炉爇。主人情重，酒红潮上双颊。

且看戏彩□□，鼎分丹桂，兰玉同班列。更喜萱庭南极老，亲授长生秘诀。

养浩颐然，后昌青紫，天报公阴德。年年盛会，祝延椿算千百。
淡北八景 其五 峰峙滩音
林逢原（清代）

清音遥度碧滩头，古调泠泠片石流。椰竹悄弹孤月晓，管弦暮石两峰秋。

有灵湘水仙妃曲，无恙鱼山客子愁。此地不堪闻梵贝，离怀容易满归舟。
贫居秋日
皮日休（唐代）

亭午头未冠，端坐独愁予。贫家烟爨稀，灶底阴虫语。

门小愧车马，廪空惭雀鼠。尽室未寒衣，机声羡邻女。
偕王道观雪中联句 其十六
黄裳（宋代）

空中逢汗漫，望外见崔嵬。艳态非因饰，虚根岂可栽。

先崇逢垄断，后化得墙隈。欢贺纷耕叟，欣拿乱戏孩。
玉海诗 其二
彻鉴堂（明代）

月满中霄永不斜，洪□万亿总黄麻。传珰何日飞神女，炼石今朝挹圣娲。

厘蕊青蒸三籁雨，彤花缝散九明霞。武陵莫羡春如锦，例到真官玉海赊。
江城
王令（宋代）

江城酒熟贱卖醉，江人提鱼不到市。
半道得钱相和歌，翁倒子扶相枕睡。
江南山高不见天，江北水远无复地。
马惊堕崖舟覆波，可惜行人死声利。
拟古次韵六首 其四
安熙（元代）

采柏空岩下，倚竹荒庭前。人生非金石，君心讵能坚。

君心或有渝，贱妾终不疏。天地一瞬息，今古一长途。

借问离别苦，君心竟焉如。不见园中树，日日争华敷。

秋风一夕至，已逐严霜枯。岁晚□得去，山空难久居。
和晁子西铃属劝农长篇
郭印（宋代）

使君诚意与天开，呼吸之间为云雷。
一朝命驾出郊次，远近争看髦节来。
道边草木尽翔舞，巴峡迩来和气聚。
祗从精祷召神灵，五日一风十日雨。
不有前时愁叹声，千里相闻鸡犬鸣。
荷锄执耒举家出，原野处处催深耕。
闻说朱轓阅田圃，老稚提携纷笑语。
当时惰游今力穑，肯播肯菑勤子父。
朝廷睿泽浸华夷，良牧承流上所知。
我欲濡毫颂公德，自惭芜累不成诗。
题崇因院信上人宿云轩
王之道（宋代）

秋声入高梧，暝色上疏竹。
南山拢青螺，过已净如沐。
悠然孤飞云，窈窕转休麓。
自疑归去晚，意欲窗下宿。
道人等虚空，去来断追农。
云来不吾拒，云去不吾速。
相从一息顷，便觉静缘熟。
何以照我心，老蟾挂枯木。
好事近·彩舰载娉婷
王之望（宋代）

彩舰载娉婷，宛在玉楼琼宇。人欲御风仙去，觉衣裳飘举。玉京咫尺是蓝桥，一见已心许。梦解汉皋珠佩，但茫茫烟浦。
和南山弟虎图行
何梦桂（宋代）

高堂突兀生崇冈，於菟眼电牙磨霜。
古言市虎人不信，谁信挟一来座傍。
众犬僵仆儿辈走，猛士腰弩成蹶张。
老翁卒见亦惊怪，便欲骑取参西皇。
乾坤戾气产尤物，谁为驱雷入神笔。
古树萧萧风刁刁，阴崖幽幽云墨墨。
横行屭贔不畏人，弄子庭除成穴窟。
蓝田饮羽惊夜行，今乃捋须当白日。
画图画虎心自知，触目或疑犹喘息。
世间多少涪村民，毛扑完心已泉易。
题陕西图三首 其一
刘攽（宋代）

干戈今日事，关塞此图看。白日长安近，苍山垄坂寒。

由来名百二，自古有艰难。指以安西道，凝情意据鞍。
和元汝功登城有感
郭印（宋代）

荒城缘蔓草，峭壁累咸鹾。
山木秋尤少，江云晚更多。
寺乌千点集，塞雁一声过。
锦水归心切，渔衣负绿蓑。
双寿诗为碧月老人八十有一赋
张萱（明代）

午夜瑶光入绛庭，天南高挂老人星。非熊不入磻溪梦，老蠹曾餐伏氏经。

绕膝孙曾披莱綵，齐眉夫妇集墉城。悬弧正喜天中节，为报椿萱万六龄。
偈颂一百零四首 其九十七
释绍昙（宋代）

鉴在机先，妙在转处。碧眼胡儿，全无肯路，行一步是一步。

信脚错踏翻，大地无寸土。业风吹上乳窦山，来点一杯茶，徐徐向伊道，提鞋去。
送余子寿暂回上饶
韩淲（宋代）

寻常五六月，弄泉南涧幽。微步匝山影，馀凉抚茶瓯。

低回金辇匝，固为升斗谋。虽无啼饥阻，扪腹已白头。

汗浆走弊舆，漫刺何所求。看君已通籍，合上东观游。

弦歌指秣陵，袖手远急流。又乘舶䑲风，严滩理还舟。

寄谢我猿鹤，行藏尽悠悠。
读太平广记三首
张嵲（宋代）

梦里空惊岁月长，觉时追忆始堪伤。
十年烜赫南柯守，竟日欢娱审雨堂。
偈颂十九首
释绍昙（宋代）

松下扫除青草径，磵边开闢绿阴亭。
饭余握手闲行坐，唱曲山歌贺太平。
遏云古调，流水新声。
眼里无筋听不足，临风击碎圣凡情。
咏石塘桥
王永积（明代）

漫从漩水荡轻舸，野寺荒凉兵燹余。樯影远随风力健，磬声遥度石窗虚。

秋田美景惟观稼，择园生涯是捕鱼。少伯十年生聚好，从头休养又新初。
日永
艾性夫（元代）

日永驹难过，庭空雀亦无。
花招蜂出早，草碍蚁行迂。
蕉叶露台掌，水光天影图。
下帘便道静，烟篆起茶炉。
杂拟诗六首 其一
张元凯（明代）

少小结游侠，长大慕豪英。六郡已脱籍，三辅乃有声。

藏活以百数，脱死常独行。风沙扑马首，关月候鸡鸣。

将军言郭解，公子拜侯嬴。彼非有一命，权可当专城。

所以奇节士，慷慨说捐生。大笑东家儿，杀人隐姓名。
舟行至平羌
薛能（唐代）

貔虎直沙壖，严更护早眠。簇霜孤驿树，落日下江船。

暂去非吴起，终休爱鲁连。平羌无一术，候吏莫加笾。
满江红·可恨东君
辛弃疾（宋代）

可恨东君，把春去春来无迹。便过眼、等闲输了，三分之一。昼永暖翻红杏雨，风晴扶起垂杨力。更天涯、芳草最关情，烘残日。湘浦岸，南塘驿。恨不尽，愁如积。算年年孤负，对他寒食。便恁归来能几许，风流已自非畴昔。凭画栏、一线数飞鸿，沈空碧。
题老鹤万里心
黄庭坚（宋代）

仙人驾飞骑，朝会白云衢。
老骥不伏乘，清唳彻九虚。
野田篁竹底，毰毸伴鸡凫。
时因长风起，犹欲试南图。
再赋二首
洪咨夔（宋代）

谁为风光管合离，绿阴芳草日相随。
此身百丈牵三峡，吾道千相系一丝。
力戒荡舟君子适，志期学圃小人迟。
平生客气消磨尽，醉固佳哉醒亦宜。
汉江
李新（宋代）

低霭横沙碧，长滩宿雁孤。
樵薪窥树瘿，渔父就龟趺。
落日骈游女，鸣波咽佩珠。
啼鸟与惊鹊，先我渡城隅。
豫章上游江中有道观盖尸坚吾游仙之地三首·
曾丰（宋代）

净蜕凡身一羽轻，安排两脚踏长鲸。
忽逢一阵风吹送，直溯紫虚凌太清。
和孙侔雁荡山二首 其二
刘敞（宋代）

天台赋后世多贤，复在君家雁荡篇。气逸还令人耸动，境幽初荡俗流传。

万峰林立浮云外，一径梯横绝海边。闻道归艎从此逝，秋风招隐特依然。
建炎丞相成国吕忠穆公退老堂
秦梓（宋代）

钓璜大老旧家声，崧岳储精甫再生。乐道有心安畎亩，逢时无计避功名。

已扶皦日归黄道，欲养丹砂隐赤城。十里梅花千个竹，北窗高卧有馀清。
商鞅
王安石（宋代）

自古驱民在信诚，一言为重百金轻。
今人未可非商鞅，商鞅能令政必行。
赞法如禅师
释圆极（宋代）

生铁面皮难凑泊，等閒举步动乾坤。戏拈十智同真话，不负黄龙嫡骨孙。
为人题画梅四首 其三
缪祐孙（清代）

冰雪清姿别样娆，枝枝淡墨晕生绡。一般枨触伊谁喻，南浦东风红板桥。
赠画工
王质（宋代）

我无头上进贤冠，祇带儒生一味酸。愿向笔端求蒻笠，桃花春水把渔竿。
明季咏史十三首 其四
张笃庆（清代）

敕使当年出未央，纷纷矿税采诸方。山川绝少金银气，诛敛何殊花石纲。

一任竖貂盘社鼠，谁将盐铁议弘羊？可怜国脉从兹丧，浪说朱提入太仓。
长思仙 赠六曲社丁李张三道友
马钰（金朝）

休哀人。休哀人。急急灰心哀自身。回头结善因。早搜真。早搜真。营养身中神内神。功成礼洞宾。
题乌程簿厅浮玉亭七首
袁说友（宋代）

道场山顶出南溪，苍弁峰头正直西。
更割东桥仪凤水，如今定不怨鸾栖。
赠王侍御
韦应物（唐代）

心同野鹤与尘远，诗似冰壶见底清。
府县同趋昨日事，升沉不改故人情。
上阳秋晚萧萧雨，洛水寒来夜夜声。
自叹犹为折腰吏，可怜骢马路傍行。
徐大宗伯以佛语见讯倚韵和之
王世贞（明代）

老来离欲正中偏，差胜耆婆始上天。累尽可余迦叶舞，慈深宁爱辟支禅。

开椷罔象欣珠得，倚杖长庚配月悬。悔不乞公祠部牒，也堪将换沃州田。
句
释晓莹（宋代）

寒窗安著清相向。
奉和御制砚歌
夏竦（宋代）

南方潜璞出寒溪，沉沉紫蔚凝坚姿。
两信肖像磨砻异，三趾承琢饰奇。
银带参华贡双阙，玉蟾分滴润圆池。
微波澄淡当晴景，旌旗半浸龙蛇影。
轻浮春絮拂犀干，微动日华明绮井。
蕊简交辉九禁深，玉枝斜照中宵永。
列璇台兮今得地，迩清光兮叶灵契。
宣丝旨兮扬圣谟，赞云章兮熙睿志。
弥彰盛德冠生民，务以文明化兆人。
伤朱寺丞
林逋（宋代）

妻女飘零五岭头，为君南望涕横流。
浮荣暂得衣朱绂，远宦寻横丧白州。
天与声名还自折，瘴侵编什有谁收。
朝中交旧知多少，应惜无儿似鄧攸。
如梦令 其一
吴潜（宋代）

插遍门前杨柳。又是清明时候。岁月不饶人，鬓影星星知否。

知否。知否。且尽一杯春酒。
登金地藏塔
湛若水（明代）

地藏峰头咏五钗，阳明去后我升阶。到来阶级无多在，拄杖飞空无伴侪。
春前一日兖州道中逢喻守
周伦（明代）

驱策自南来，路转充西麓。东风吹我衣，生意随马足。

腊送柳眼青，春归草心绿。故人远相迎，延我柏台宿。

高论接泰岱，倾泻慰襟目。抚字陋浮侈，催科厌烦渎。

借恂应不久，卧恐虚辙毂。若抚平政碑，桥边重应续。
读君谟黼扆箴
黄庶（宋代）

常读贾谊书，爱其极理乱。
言入笔未乾，绛灌舌如鑽。
文帝不肯为，万世为扼腕。
汉道竟龌龊，席莫一日暖。
今读君谟箴，句句到伊旦。
窥国见肺肝，欲取以手浣。
何啻可痛哭，一一中世患。
设施有隆理，如肉以弗贯。
可作天下药，其应疾和缓。
非独起国痿，虏颈坐可绊。
圣贤方相逢，辨别绛与灌。
万不使斯言，以为后世恨。
送安福刘秀才谋卿仍简分宜傅公谋
许及之（宋代）

昨夜西风入楚扉，登临游子倦将归。璧廱未顿新书笥，锦里还寻旧钓矶。

平世勋名赊马革，男儿贫贱且牛衣。傅岩词客如相问，说是今非昨更非。
试后自题因送从弟敬之赴省
陈藻（宋代）

银袍二万纵人多，笔误无如鬼魅何。
只恐有司长莽卤，那知昏病自蹉跎。
交游解散文因怪，门户谁兴鬓欲皤。
赖有阿连才思逸，乘槎好好上天河。
山居
释彦强（宋代）

老矣毋能役，岩分草草绿。
放渠藜六尺，销得屋三椽。
雪尽收茶早，云晴拾菌鲜。
有时临近涧，揎手弄潺湲。
次韵龙阳孔方平秋居见怀
邹浩（宋代）

黄落龙山暮，天高霁色澄。栖岩方自若，吾子亦难能。

家学潜东国，时文斥茂陵。遥知见怀处，诗就耿寒灯。
萧参政挽诗二首
王炎（宋代）

正学无阿世，危言不顾身。
旁观多侧目，独立屡撄鳞。
八叶钧衡后，三朝柱石臣。
晚方陪国论，终不尽经纶。
出东门行送秦生伯未
曹家达（清代）

出东门，望黄浦。荒烟落日暗芳杜，帆樯冥冥不可数。

雪花飞，杂以雨。渡江东，不数武。君之人兮望衡宇，颂椒花，家人聚。

无念东门，东门不可久留。鸿雁不来江水西流，望江阴登高楼。